Amptenare se selfoongebruik tydens werkure moet verbied wordFoto: pixabay.com Die departement van binnelandse sake is versoek om die gebruik van selfone deur amptenare by ontvangstoonbanke tydens werkure te verbied. Hlomani Chauke, voorsitter van die parlementêre portefeuljekomitee oor binnelandse sake, het gesê die komitee het al verskeie klagtes van die publiek ontvang rakende vertragings by kantore van binnelandse sake. “Dit is onaanvaarbaar dat die publiek oormatig lank tyd by binnelandse sake se kantore moet bestee terwyl beamptes besig is met hul selfone. Amptenare moet ŉ diens lewer en die klagtes dui daarop dat amptenare nie die diens verrig nie maar tog aan die einde van die maand ’n salaris trek,” het Chauke gesê. Dit is ook kommerwekkend dat dié praktyk ook by grensposte landwyd voorkom, het Chauke gesê en bygevoeg dat dit ŉ slegte indruk skep wanneer besoekers in die land aankom. Chauke meen riglyne moet opgestel word oor die gebruik van selfone by ontvangstoonbanke en landwyd ingestel word om standaardisering te verseker. Die raamwerk moet ook riglyne bevat oor hoe amptenare gekontak kan word in gevalle van gesinsnoodgevalle. Hy het gesê die manier om lang rye by binnelandse sake se kantore op te los is dat beamptes by hul toonbanke moet wees en die diens moet verskaf waarvoor hulle aangestel is. “Ons is natuurlik bewus daarvan dat een van die hoofoorsake van lang rye die stilstand is wat veroorsaak word deur onbetroubare inligting en sagteware, maar professionele diens by die departement moet verbeter,” het Chauke beklemtoon. Die komitee sal tydens sy eerste vergadering van die jaar die minister en waarnemende direkteur-generaal van die departement nooi om inligting te verskaf oor riglyne wat ingestel gaan word om die uitdaging die hoof te bied.